ภ.ง.ด.94 ภาษีครึ่งปี 2554 (ตอนจบ)
วันนี้เป็นประเด็นที่ผู้เสียภาษีมักปฏิบัติผิดพลาดบ่อยครั้งเกี่ยวกับการยื่นแบบเสียภาษีเงินได้บุคคลธรรมดาครึ่งปี 2554 (ภ.ง.ด.94) สรุปได้ ดังนี้
23 ก.ย. 2554

วันนี้เป็นประเด็นที่ผู้เสียภาษีมักปฏิบัติผิดพลาดบ่อยครั้งเกี่ยวกับการยื่นแบบเสียภาษีเงินได้บุคคลธรรมดาครึ่งปี 2554 (ภ.ง.ด.94) สรุปได้ ดังนี้
โดย..สมชาย ชุเกตุ
ไม่ยื่นแบบ ภ.ง.ด.94 ภายในกำหนดเวลา วันสุดท้ายของการยื่นแบบในปีนี้ตรงกับวันศุกร์ที่ 30 ก.ย. 2554 ไม่มีการเลื่อนหรือขยายเวลาออกไป สามารถยื่นแบบได้ที่สำนักงานสรรพากรพื้นที่สาขาทุกแห่ง แต่อยากเชิญชวนให้ยื่นแบบผ่าน www.rd.go.th ของกรมสรรพากร ซึ่งสะดวก รวดเร็ว มีโปรแกรมช่วยคำนวณภาษีได้ถูกต้อง ไม่มีวันหยุด ยื่นได้ทั้งแบบที่มีเงินชำระและไม่มีเงินชำระ หากยื่นแบบเกินกำหนดเวลาที่กล่าวมาข้างต้น ต้องเสียค่าปรับไม่เกิน 2,000 บาท และเงินเพิ่มอีกร้อยละ 1.5 ต่อเดือนของภาษีชำระ (ถ้ามี)
ประเภทเงินได้พึงประเมิน ประมวลรัษฎากรกำหนดให้ผู้มีเงินได้พึงประเมินตามมาตรา 40 (5)(8) ต้องยื่นแบบเสียภาษีเงินได้บุคคลธรรมดาครึ่งปี ประเภทเงินได้พึงประเมิน ได้แก่ ค่าเช่าทรัพย์สิน เงินได้ฯ จากการประกอบวิชาชีพกฎหมาย บัญชี วิศวกรรม โรคศิลปะ สถาปัตยกรรม ประณีตศิลปกรรม การรับเหมา การขายสินค้า การพาณิชยกรรม การขนส่ง เป็นต้น ปัญหาที่เกิดขึ้นก็คือ ผู้เสียภาษีบางรายไม่ทราบว่าเงินได้พึงประเมินที่ได้รับเป็นประเภทใด จึงไม่ยื่นแบบ หรือยื่นแบบในกำหนดเวลา แต่ระบุประเภทเงินได้พึงประเมินไม่ถูกต้อง
การหักค่าใช้จ่าย เงินได้พึงประเมินตามมาตรา 40 (5)(8) แห่งประมวลรัษฎากร กฎหมายให้เลือกหักค่าใช้จ่ายเหมาหรือหักจริง เว้นแต่เงินได้พึงประเมินตามมาตรา 40 (8) บางรายการที่กฎหมายไม่ได้ระบุให้เลือกหักค่าใช้จ่ายเหมาไว้ จะต้องหักค่าใช้จ่ายจริงเท่านั้น การหักค่าใช้จ่ายเหมาสามารถศึกษาได้จากพระราชกฤษฎีกาออกตามความในประมวลรัษฎากร ว่าด้วยการกำหนดค่าใช้จ่ายที่ยอมให้หักจากเงินได้พึงประเมิน (ฉบับที่ 11) พ.ศ. 2502 ปัญหาที่เกิดขึ้นก็คือ หักค่าใช้จ่ายเหมาในอัตราที่ไม่ถูกต้องเพราะไม่ทราบประเภทเงินได้พึงประเมิน ดังนั้น เพื่อป้องกันความผิดพลาดควรตรวจสอบหรือสอบถามเจ้าหน้าที่ก่อนยื่นแบบเสียภาษี
การหักค่าลดหย่อน กฎหมายให้นำมาหักได้เพียงกึ่งหนึ่งของสิทธิทั้งปีภาษีสำหรับการยื่นแบบ ภ.ง.ด.94 เช่น ค่าลดหย่อนส่วนตัวของผู้มีเงินได้ ปกติทั้งปีภาษีหักได้ 3 หมื่นบาท ก็หักได้เพียง 1.5 หมื่นบาท สำหรับค่าลดหย่อนค่าเบี้ยประกันชีวิตหรือค่าลดหย่อนบางรายการ การใช้สิทธิต้องเป็นค่าใช้จ่ายที่ได้จ่ายจริงในช่วงเดือน ม.ค.–มิ.ย. 2554 เป็นต้น การใช้สิทธิหักค่าลดหย่อนต้องเป็นไปตามหลักเกณฑ์และเงื่อนไขที่กฎหมายกำหนด
เงินได้ที่ยกเว้นภาษี เช่น ผู้มีเงินได้พึงประเมินที่มีอายุ 65 ปีขึ้นไปได้รับยกเว้นภาษีสำหรับเงินได้พึงประเมินไม่เกิน 1.9 แสนบาท ค่าซื้อหน่วยลงทุนรวมหุ้นระยะยาว ยกเว้นได้ไม่เกิน 5 แสนบาท เป็นต้น เงินได้ฯ ที่ได้รับยกเว้นภาษีมิใช่ค่าลดหย่อน ผู้เสียภาษีสามารถใช้สิทธิได้เต็มวงเงิน ทั้งนี้ ต้องเป็นไปตามหลักเกณฑ์และเงื่อนไขที่กฎหมายกำหนด
การคำนวณภาษี มี 2 วิธี
วิธีแรก ให้นำเงินได้พึงประเมินหักออกด้วยค่าใช้จ่ายและค่าลดหย่อน เหลือเท่าใดเป็นเงินได้สุทธิ แล้วจึงนำไปคำนวณภาษีตามบัญชีอัตราภาษีเงินได้บุคคลธรรมดา เงินได้สุทธิ 1.5 แสนบาทแรกได้รับยกเว้นภาษี ส่วนที่เกินกว่า 1.5 แสนบาทขึ้นไปเสียภาษีในอัตราร้อยละ 10–37 จะได้จำนวนภาษีต้องชำระ
วิธีที่ 2 หากมีเงินได้พึงประเมินเกินกว่า 1 ล้านบาทขึ้นไป ให้นำเงินได้พึงประเมินที่ยังไม่ได้หักค่าใช้จ่ายและค่าลดหย่อนไปคำนวณภาษีในอัตราร้อยละ 0.50 จะได้จำนวนภาษีต้องชำระ
นำภาษีต้องชำระที่คำนวณได้ทั้งสองวิธีมาเปรียบเทียบกัน วิธีใดภาษีต้องชำระมากกว่าก็ให้ชำระภาษีตามวิธีนั้น
ประเด็นที่มักปฏิบัติผิดพลาดมีอีกแยะ คงกล่าวเพียงบางส่วนเท่านั้น ท่านที่จะยื่นแบบเสียภาษีเงินได้บุคคลธรรมดาครึ่งปี 2554 สามารถศึกษาข้อมูลได้ที่ www.rd.go.th สวัสดีครับ